思方外友
作者：張椿齡
朝代：宋

paragraphs: 我聞仙人隱塵寰，带索不整輕雲寒。
練氣蕭蕭顔如丹，寫詩賦詠鏘琅玕。
自言富貴無所待，一嘯萬古神情歡。
嗟哉世故散淳樸，那識五體存真官。
殘形滲漉虧靈藥，夙夕不愧精神單。
仙芝混成生恍惚，道在此身端可觀。
離明坎兌發變化，大似百瀆還海湍。
光輝便可揖玄上，胡用木鉆鉆石盤。
亙古虛無阡陌闊，從君跨鶴而乘鸞。